Πόλα Ρούπα

Πρώτη δράση

Η πρώτη φορά που συνελήφθη ήταν τον Νοέμβριο του 1995 στην κατάληψη του Πολυτεχνείου μαζί με 393 ακόμα άτομα, στους οποίους συμπεριλαμβάνονταν δύο ακόμα μέλη του Επαναστατικού Αγώνα: ο Νίκος Μαζιώτης και ο Σαράντος Νικητόπουλος.
Έπειτα προσήχθη το 1997, όταν ο σύντροφός της συνελήφθη για τοποθέτηση βόμβας έξω από το υπουργείο Ανάπτυξης ως ένδειξη αλληλεγγύης στον αγώνα των κατοίκων της ανατολικής Χαλκιδικής ενάντια στην εξόρυξη χρυσού, αφέθηκε όμως ελεύθερη ελλείψει ενοχοποιητικών στοιχείων. Τον Ιανουάριο του 2014 ορίστηκε αμοιβή ως αντάλλαγμα για πληροφορίες που θα οδηγήσουν στον εντοπισμό τους, ύψους ενός εκατομμυρίου ευρώ για τον καθέναν από τους δύο, όπως είχε προαναγγείλει ο τότε Υπουργός Δημόσιας Τάξης και Προστασίας του Πολίτη Νίκος Δένδιας.

Συμμετοχή στον Επαναστατικό Αγώνα

Τον Απρίλιο του 2010 συνελήφθησαν σε σπίτι στα Καλύβια Αττικής και προφυλακίστηκαν. Τον Ιούλιο της ίδιας χρονιάς και κατά τη διάρκεια του εγκλεισμού γεννήθηκε ο γιος τους στον οποίο έδωσαν το όνομα, προς τιμήν του ιδεολογικού τους συντρόφου και τρομοκράτη, Λάμπρου Φούντα, που είχε σκοτωθεί την ίδια περίοδο σε συμπλοκή με την αστυνομία, και του πατέρα της Ρούπα, ο οποίος διετέλεσε σαμποτέρ μέλος του ΕΑΜ κατά την περίοδο της Κατοχής.
Τον Οκτώβριο του 2011 αφέθηκαν ελεύθεροι με περιοριστικούς όρους λόγω παρέλευσης του 18μηνου, έως ότου τους παραβιάσουν τον Ιούνιο του 2012 κι εξαφανιστούν, με αποτέλεσμα τον Απρίλιο του 2013 να καταδικαστούν ερήμην σε 50 χρόνια κάθειρξη για τη συμμετοχή τους στον Επαναστατικό Αγώνα και τη δράση της οργάνωσης έως το 2010.

Επιχείρηση απόδρασης Νίκου Μαζιώτη και 4 μελών της Συνωμοσίας Πυρήνων της Φωτιάς

Στις 21 Φεβρουαρίου 2016 η Ρούπα έθεσε σε εφαρμογή σχέδιο για την απόδραση του συντρόφου της καθώς και των μελών της Συνωμοσίας Πυρήνων της Φωτιάς Γιώργο Πολύδωρο, Χρήστο Τσάκαλο, Γεράσιμο Τσάκαλο και Όλγα Οικονομίδου με ελικόπτερο.  Λίγο αφότου το αεροσκάφος απογειώθηκε από χωριό της Αργολίδας, η Ρούπα επιχείρησε να πάρει τον έλεγχο υπό την απειλή όπλου. Ο πιλότος αμύνθηκε και, έπειτα από συμπλοκή κατά την οποία κινδύνεψαν να συντριβούν, το ελικόπτερο εν τέλει προσγειώθηκε με φόρα στο έδαφος.
Στο μακροσκελές κείμενο που δημοσίευσε η Ρούπα μερικές μέρες μετά το γεγονός ανέφερε πως η ενέργεια αυτή «εντασσόταν μέσα στα πλαίσια της συνέχισης της δράσης του Επαναστατικού Αγώνα», ενώ επισήμαινε πως ουδέποτε υπήρξε η πρόθεση να τεθεί σε κίνδυνο η ζωή του πιλότου.

Δεύτερη σύλληψη ως μέλος του Επαναστατικοὐ Αγώνα

Στις 5 Ιανουαρίου 2017 συνελήφθη εκ νέου από την Αντιτρομοκρατική σε σπίτι στην Ηλιούπολη Αττικής. Λίγο αργότερα συνελήφθη σε σπίτι στον Άγιο Δημήτριο Αττικής η 25χρονη Κωνσταντίνα Αθανασοπούλου με την κατηγορία της υπόθαλψης.  Συγχαρητήρια στην Ελληνική Αστυνομία για το έργο της έδωσε ο αρχηγός της αξιωματικής αντιπολίτευσης Κυριάκος Μητσοτάκης.

Κράτηση τέκνου

Ο 6χρονος γιος της Πόλας και του Νίκου Μαζιώτη κρατήθηκε σε φρουρούμενη αίθουσα στην παιδοψυχιατρική κλινική του Νοσοκομείου Παίδων “Η Αγία Σοφία”. Η ίδια κατέθεσε μήνυση κατά παντός υπευθύνου για αρπαγή ανηλίκου, καθώς οι αρχές αρχικά αρνήθηκαν να δώσουν την επιμέλεια του παιδιού σε συγγενικά της πρόσωπα. Σε γραπτή της δήλωση, η αδερφή της Ρούπα κατήγγειλε πως η διοίκηση και το προσωπικό του νοσοκομείου δεν τους επέτρεπαν να επισκέπτονται τακτικά το παιδί. Κατήγγειλαν επίσης τον Υπουργό Δικαιοσύνης Σταύρο Κοντονή ότι έκανε ψευδείς δηλώσεις επί του θέματος σε κρατικό κανάλι.
Η Ρούπα σε γραπτή της ανακοίνωση χαρακτήρισε τον γιο της “αιχμάλωτο του κοινωνικού και ταξικού πολέμου” και μαζί με τον σύντροφό της και την Αθανασοπούλου προχώρησαν σε απεργία πείνας και δίψας με συνέπεια οι δύο γυναίκες να οδηγηθούν λίγες μέρες μετά στο νοσοκομείο.
Το θέμα προκάλεσε πλήθος αντιδράσεων από επαγγελματίες στους τομείς της ψυχικής υγείας και της εκπαίδευσης, από οργανώσεις του αντιεξουσιαστικού χώρου κι από φυλακισμένους αναρχικούς. Ο Μανώλης Γλέζος σε ανακοίνωσή του ανέφερε πως τέτοιες πρακτικές οδηγούν στον “εξευτελισμό του σύγχρονου Ελληνικού κράτους”. Διοργανώθηκαν επίσης διάφορες κινήσεις αλληλεγγύης όπως συγκεντρώσεις διαμαρτυρίας (Αθήνα, Θεσσαλονίκη & Πάτρα), εμπρηστικές επιθέσεις (Αθήνα, Θεσσαλονίκη & Χανιά) και καταλήψεις (Εργατικό Κέντρο Θεσσαλονίκης, τηλεοπτικός σταθμός στα Χανιά).
Στις 8 Ιανουαρίου 2017 η επιμέλεια του παιδιού δόθηκε τελικά -υπό όρους- στη μητέρα της Πόλας Ρούπα. Ο συνήγορος των Ρούπα και Μαζιώτη, Φραγκίσκος Ραγκούσης, ευχαρίστησε τους υπουργούς Σταύρο Κοντονή και Νίκο Τόσκα, ενώ ο Νίκος Μαζιώτης σε γραπτή του ανακοίνωση ξεκαθάρισε πως οι δηλώσεις του Ραγκούση δεν αντιπροσώπευαν τον ίδιο και τη σύντροφό του.